# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Lleihau Amseroedd Aros Hir** |
| **DYDDIAD** | **17 Tachwedd 2024** |
| **GAN** | **Jeremy Miles AS, Ysgrifennydd y Cabinet dros Iechyd a Gofal Cymdeithasol** |

Ar 24 Hydref, cyhoeddais gyllid gwerth £28m i helpu byrddau iechyd i leihau'r amseroedd aros hiraf, cynyddu nifer yr apwyntiadau cleifion allanol a chyflymu profion diagnostig.

Heddiw, rwy'n cynyddu'r cyllid hwnnw i £50m, a fydd ar gael ar unwaith i fyrddau iechyd i gynyddu capasiti yn y GIG yng Nghymru ac i gomisiynu gweithgarwch o'r sector preifat, pan fo hynny ar gael.

Bydd y ffocws yn parhau i fod ar leihau'r amseroedd aros hiraf am driniaeth, lleihau amseroedd aros ar gyfer profion diagnostig a chynyddu capasiti mewn adrannau cleifion allanol.

Fodd bynnag, bydd hefyd yn cynnwys pecyn gwerth £3m i leihau'r amseroedd aros hiraf ar gyfer asesiadau niwroddatblygiadol i blant ledled Cymru. Bydd hyn yn cyd-fynd â gwaith ehangach y mae Gweithrediaeth y GIG a byrddau iechyd yn ei wneud i drawsnewid gwasanaethau.